
1. Жалпы ережелер
Қазақстан Республикасы Оқу-ағарту министрінің міндетін атқарушының 2026 жылғы 5 маусымдағы № 159-НҚ «Педагогтерді аттестаттауды өткізу жөніндегі пилоттық жоба туралы» бұйрығына сәйкес 2026 жылғы 
1 қыркүйектен бастап педагогтерді аттестаттауды өткізу жөніндегі пилоттық жоба (бұдан әрі – пилоттық жоба) іске қосылды.
Пилоттық жоба білім мен инновациялардың құндылығы қағидаттары негізінде педагогтерді аттестаттау рәсімін оңтайландыру және жетілдіру мақсатында өткізіледі және 2026 жылғы 1 қыркүйектен 31 желтоқсанды қоса алғанға дейінгі кезеңде қолданылады.
Пилоттық жобаға қатысуға ниет білдірген педагогтердің біліктілік санатының қолданылу мерзімі Педагогтерді аттестаттауды өткізу жөніндегі пилоттық жобаны өткізу тәртібінің (бұдан әрі – Тәртіп) 40-тармағына сәйкес 2027 жылғы қаңтарға дейін ұзартылады.
Тәртіптің біркелкі қолданылуын қамтамасыз ету мақсатында облыстардың, Астана, Алматы және Шымкент қалаларының білім басқармаларына осы нұсқаулық-әдістемелік хатта баяндалған түсіндірмелерді басшылыққа алу ұсынылады.

2. Пилоттық жобаға қатысушылар
Тәртіптің 4-тармағына сәйкес пилоттық жобаға қатысуға ниет білдірген және мынадай санаттардың біріне жататын педагогтер пилоттық жобаға қатысушылар болып табылады:
1) аттестатталуға жататын, 2026 жылғы 1 қыркүйекке дейін ПББ тапсырудың бірінші мүмкіндігі кезінде мәлімделген біліктілік санатына ПББ шекті мәнінен өтпеген адамдар қатарынан;
2) аттестатталуға жататын немесе мерзімінен бұрын аттестатталуға үміттенетін, Пилоттық жоба іске қосылған кезде ПББ-ға тіркелген, бірақ тестілеуден өтуге кіріспеген немесе ПББ-ға тіркелуден өтпеген адамдар қатарынан.
Мерзімінен бұрын аттестаттау Тәртіпке және тиісті біліктілік санаты үшін белгіленген талаптарға сәйкес өткізіледі.
Тәртіптің 4-тармағында белгіленген шарттарға сәйкес келмейтін педагогтер, оның ішінде мыналар пилоттық жобаға қатысушылар болып табылмайды:
· ПББ-дан бірінші мүмкіндікте сәтті өткен педагогтер;
· ПББ тапсырудың екінші мүмкіндігін пайдаланған педагогтер;
· ПББ-дан өтпей аттестатталатын педагогтер, оның ішінде:
- «педагог-зерттеуші» және «педагог-шебер» біліктілік санаттарын растайтындар; 
- біліктілік санатын растайтын және жалпы педагогикалық өтілі 30 және одан көп жылды құрайтындар;
· білім беру ұйымдарының бірінші басшылары мен басшыларының орынбасарлары;
· білім беру ұйымдары мен әдістемелік кабинеттердің (орталықтардың) әдіскерлері;
· кәсіптік қызметіне алғаш рет кірісетін педагогтер.
МАҢЫЗДЫ! Пилоттық жоба іске қосылған сәтте – 2026 жылғы 
1 қыркүйектегі жағдай бойынша:
педагогтің педагогикалық қызмет бейіні бойынша кемінде екі жыл еңбек өтілі болуы тиіс. Жүктілікке және босануға, бала күтіміне байланысты демалыстан шыққан педагогтердің осындай демалысқа шыққанға дейінгі кезеңдегі еңбек өтілі ескеріледі;
мерзімінен бұрын аттестаттаудан өту үшін кезекті аттестаттаудан өткен сәттен бастап кемінде екі жыл өтуі қажет.

3. Өтініш беру
Пилоттық жоба шеңберінде аттестаттау «Ұстаз» педагогтің үздіксіз кәсіби дамуының ұлттық платформасы цифрлық объектісінде (бұдан әрі – Платформа) өткізіледі:
· «педагог-модератор» және «педагог-сарапшы» біліктілік санаттарын беру немесе растау үшін;
· «педагог-зерттеуші» және «педагог-шебер» біліктілік санаттарын беру үшін.
Ескі форматтағы «екінші» біліктілік санаты бар педагогтер «педагог-модератор» біліктілік санатына, «бірінші» немесе «жоғары» біліктілік санаты бар педагогтер «педагог-сарапшы» біліктілік санатына өтініш береді.
Пилоттық жоба шеңберінде аттестаттаудан өтуге өтінішті педагог Платформа арқылы 2026 жылғы 15 желтоқсаннан кешіктірмей, осы күнді қоса алғанда береді.

4. Біліктілікті бағалау
Педагог Платформаға өтініш бергенге дейін білім беру ұйымдары:
· педагогтің Тәртіптің 4-тармағында көзделген шарттарға сәйкестігін анықтауы;
· біліктілікті бағалауды жүргізуі қажет.
Біліктілікті бағалауды жүргізу мақсатында білім беру ұйымы Тәртіптің 2-қосымшасының 9-тармақшасына сәйкес педагогтердің кәсіби цифрлық бейінін қалыптастыру үшін қажетті материалдары мен құжаттарын қарауды қамтамасыз етеді.
Педагогтердің цифрландырылмаған деректерін немесе құжаттарын (мәліметтерін) жүктеу үшін білім беру ұйымының бірінші басшысының бұйрығымен жауапты тұлға тағайындалады.

5. Аттестаттау комиссияларын қалыптастыру және олардың өкілеттік мерзімдері
Аттестаттау комиссиялары Тәртіптің 5-тарауының 24-28-тармақтарына сәйкес құрылады және аттестаттаушы органның бірінші басшысының бұйрығымен бекітіледі:
1) білім беру ұйымдарында: «педагог-модератор»;
2) ауданның (қаланың), облыстық маңызы бар қаланың білім беруді басқару органында: «педагог-сарапшы»;
3) облыстың, республикалық маңызы бар қаланың және астананың білім беруді басқару органында: «педагог-зерттеуші»;
ведомстволық бағыныстағы білім беру ұйымдары үшін: «педагог-сарапшы»;
4) білім беру саласындағы уәкілетті органда: «педагог-шебер»;
ведомстволық бағыныстағы, сондай-ақ тиісті саланың уәкілетті органдарының ведомстволық бағынысындағы білім беру ұйымдары үшін: «педагог-сарапшы», «педагог-зерттеуші».
Аттестаттау комиссиясының құрамын қалыптастыру кезінде комиссия мүшелерінің Тәртіпте белгіленген талаптарға сәйкестігін қамтамасыз ету, сондай-ақ аттестатталатын педагогке қатысты мүдделер қақтығысы бар тұлғалардың қатысуын болдырмау қажет.
МАҢЫЗДЫ! 2026-2027 оқу жылының аттестаттау кезеңіне арналған, оның ішінде пилоттық жобаны іске асыру үшін аттестаттау комиссиялары 2026 жылғы 15 қарашаға дейін қалыптастырылады. Аттестаттау комиссиясының өкілеттік мерзімі бір жылды құрайды.

6. Аттестаттау қорытындылары бойынша шешім қабылдау және оны ресімдеу
Аттестаттау комиссиясы материалдарды қарау нәтижелері бойынша 
2026 жылғы 30 желтоқсаннан кешіктірмей мынадай шешімдердің бірін қабылдайды:
1) мәлімделген біліктілік санатына сәйкес келеді;
2) мәлімделген біліктілік санатына сәйкес келмейді;
«Мәлімделген біліктілік санатына сәйкес келмейді» деген шешім қабылданған кезде педагогтің кәсіби цифрлық бейінінің материалдарына сәйкес қолданыстағы біліктілік санатын растау немесе қолданыстағы біліктілік санатынан төмен біліктілік санатын беру туралы шешім қабылданады. Егер «мәлімделген біліктілік санатына сәйкес келмейді» деген шешім мерзімінен бұрын аттестаттау қорытындылары бойынша қабылданса, педагогтің қолданыстағы біліктілік санаты оның қолданылу мерзімі аяқталғанға дейін сақталады.
Аттестаттау комиссиясы шешімінің хаттамасы Платформада автоматты түрде қалыптастырылады. Оның негізінде аттестаттаушы орган біліктілік санатын беру немесе растау туралы бұйрық шығарады және оны білім беру ұйымына жібереді.
Аттестаттаушы органның бұйрығы негізінде білім беру ұйымы Тәртіптің 10-қосымшасына сәйкес нысан бойынша педагогке біліктілік санатын беру немесе растау туралы куәлікті ресімдейді және береді.
Педагогтерге берілген (расталған) біліктілік санаты үшін қосымша ақы төлеу аттестаттаушы органның бұйрығы негізінде 2027 жылғы 1 қаңтардан бастап жүзеге асырылады.

7. Кәсіби цифрлық бейінді қалыптастыру

7.1. Жалпы талаптар
Бейін Платформада әртүрлі дерекқорлардан құжаттарды (мәліметтерді) жинау және өңдеу арқылы қалыптастырылады. Цифрландырылған деректер немесе құжаттар (мәліметтер) болмаған жағдайда тиісті мәліметтерді білім беру ұйымының бірінші басшысының бұйрығымен тағайындалған жауапты тұлға қолмен енгізеді.
Материалдарды (портфолионы) қалыптастыру кезінде академиялық адалдық қағидаты сақталады. Материалдарды (портфолионы) қалыптастыру кезінде дәйексіз мәліметтер ұсыну фактісі анықталған жағдайда педагогке қолданыстағы біліктілік санатынан бір деңгей төмен біліктілік санаты беріледі.
Кейінгі аттестаттау кезінде материалдарды (портфолионы) қалыптастыру барысында дәйексіз мәліметтер ұсыну фактісі қайта анықталған жағдайда педагогке бес жыл мерзімге «педагог» біліктілік санаты беріледі.
МАҢЫЗДЫ! Аттестатталатын педагог құжаттарын тапсырғанға дейін құжаттаманы жинауды ұйымдастыру және сүйемелдеу үшін білім беру ұйымының әкімшілігі жауапты болады. Ұсынылған құжаттардың толықтығы мен дәйектілігі үшін педагог жауапты болады.

7.2. Кәсіби цифрлық бейіндерге қойылатын талаптар
Мектепке дейінгі, орта, техникалық және кәсіптік, орта білімнен кейінгі, қосымша және арнайы білім беру педагогтеріне, арнайы педагогтерге, жетім балалар мен ата-анасының қамқорлығынсыз қалған балаларға арналған білім беру ұйымдарының педагогтеріне, сондай-ақ педагог-ассистенттерге біліктілік санаттарын беру немесе растау үшін қойылатын талаптар Тәртіптің 3-тарауында белгіленген.
Материалдарды қарау кезінде білім беру ұйымының түрі, педагогтің лауазымы және мәлімделген біліктілік санаты ескеріле отырып, Тәртіптің 
6-қосымшасына сәйкес кәсіби цифрлық бейінді бағалау парақтары қолданылады.
МАҢЫЗДЫ! Біліктілік санатын жоғарылатуға (растауға) аттестаттау кезінде педагогтің материалдары мәлімделген біліктілік санатына қойылатын талаптарға сәйкес тиімділік көрсеткіштеріне қол жеткізілгенін көрсетеді. Мәлімделген біліктілік санатына сәйкес барлық өлшемшарттар орындалады. Бұл ретте мәлімделген біліктілік санатына қойылатын талаптар деңгейінен жоғары көрсеткіштерге қол жеткізуге жол беріледі.
7.3. Оқыту (ұйымдастыру, өткізу)/оқу/тәрбиелеу-білім беру процесінің сапасы
Бақылау парақтарын мәлімделген біліктілік санатына сәйкес білім беру ұйымдарының педагогтері, басшылардың орынбасарлары, басшылары, әдіскерлері, тиісті деңгейдегі аттестаттау комиссиясының мүшелері, ауданның (қаланың) білім бөлімінің, облыстың, республикалық маңызы бар қаланың, астананың білім басқармасының әдістемелік кабинетінің (орталығының) әдіскерлері қатарынан бақылаушылар толтырады. Платформада бақылау парағы электрондық форматта толтырылады немесе білім беру ұйымының жауапты тұлғасы оның сканерленген көшірмесін жүктейді. Бір сабаққа (оқу сабағына, іс-шараға) бірден көп бақылау парағы ұсынылуы мүмкін. Бақылаулар саны мәлімделген біліктілік санаты, лауазым, білім беру ұйымының түрі ескеріле отырып, Тәртіптің 6-қосымшасындағы талаптарға сәйкес келеді.
Сабақты (оқу сабағын, ұйымдастырылған іс-әрекетті, іс-шараны, тексеру және консультация беру рәсімін) онлайн-бақылауды ұйымдастыру және өткізу тәртібі жеке ережемен айқындалады.
Тәуелсіз сарапшылар тізілімін қалыптастыру үшін облыстардың, Астана, Алматы және Шымкент қалаларының білім басқармалары 2026 жылғы 
30 қазанға дейін мектепке дейінгі, орта, техникалық және кәсіптік, орта білімнен кейінгі, қосымша және арнайы білім берудің, сондай-ақ жетім балалар мен ата-анасының қамқорлығынсыз қалған балаларға арналған білім беру ұйымдарының ерекшеліктерін ескере отырып, педагогтер, білім беру ұйымдары мен әдістемелік кабинеттердің (орталықтардың) әдіскерлері, ведомстволық бағыныстағы ұйымдардың өкілдері қатарынан кандидаттардың тізімдерін қалыптастырып, білім беру саласындағы уәкілетті органға жіберуі қажет.
Кандидаттар мынадай талаптар негізінде іріктеледі:
1) педагогикалық қызмет бейіні бойынша 7 және одан көп жыл педагогикалық өтілінің болуы;
2) «педагог-зерттеуші» немесе «педагог-шебер» біліктілік санатының, білім беру ұйымдарының басшылары мен басшыларының орынбасарлары үшін «бірінші» немесе «екінші» біліктілік санатының және (немесе) академиялық/ғылыми дәрежесінің болуы.
Педагогтерді тәуелсіз сарапшылар арасында бөлу білім беру деңгейі мен түрін, педагогтің лауазымын, оқытатын пәнін (қызмет бағытын), мәлімделген біліктілік санатын ескере отырып және мүдделер қақтығысын болдырмай жүзеге асырылады.
Білім беру ұйымдары педагог бекітілген кестеге сәйкес және білім беру процесінің әдеттегі жағдайларында өткізетін сабақты (оқу сабағын, ұйымдастырылған іс-әрекетті, іс-шараны, тексеру және консультация беру рәсімін) синхронды (онлайн) немесе асинхронды (бейнежазба) бақылауды қамтамасыз етуі қажет. Бейнежазба сабақты, оқу сабағын немесе іс-шараны басынан аяғына дейін толық қамтуы тиіс. Техникалық және кәсіптік, орта білімнен кейінгі білім беру ұйымдарының педагогтері үшін бейнежазба ұзақтығы бір академиялық сағатты (40-45 минут) құрайтын бір оқу сабағын қамтиды.
Сабақты (оқу сабағын, ұйымдастырылған іс-әрекетті, іс-шараны, тексеру және консультация беру рәсімін) онлайн-бақылауға немесе оның бейнежазбасына сілтемені білім беру ұйымының жауапты тұлғасы Платформаға жүктейді. Онлайн-бақылауға және бейнежазбаға қол жеткізу тек тәуелсіз сарапшыларға беріледі.
Синхронды форматта бақылау 2026 жылғы 1 қарашадан 
11 желтоқсанға дейін жүргізіледі.
МАҢЫЗДЫ! Бақылау білім беру процесінің қалыпты жағдайларында жүргізіледі. Сабақты, оқу сабағын немесе іс-шараны имитациялық түрде не алдын ала жаттықтырып өткізуге, жасанды жағдайлар жасауға, сондай-ақ бақылау нәтижелеріне ықпал ету мақсатында білім беру ұйымы әкімшілігінің немесе өзге де тұлғалардың араласуына жол берілмейді.

7.4. Кәсіби қызметтің нәтижелілігі
Білім алушылардың (тәрбиеленушілердің) конкурстарға немесе олимпиадаларға, немесе жарыстарға, сондай-ақ педагогтердің кәсіби шеберлік конкурстарына қатысу дәлелдері Қазақстан Республикасы Білім және ғылым министрінің 2011 жылғы 7 желтоқсандағы № 514 бұйрығымен бекітілген Жалпы білім беретін пәндер бойынша республикалық және халықаралық олимпиадалар мен ғылыми жобалар конкурстарының (ғылыми жарыстардың), орындаушылар конкурстарының, кәсіби шеберлік конкурстарының және спорттық жарыстардың тізбесіне немесе облыстың (республикалық маңызы бар қалалардың, астананың) білім басқармасы бекіткен тізбеге не тиісті саланың уәкілетті органы бекіткен және білім беру саласындағы уәкілетті органмен келісілген тізбеге сәйкес ұсынылады.
Мектепке дейінгі, қосымша, арнайы, техникалық және кәсіптік білім беру, дене шынықтыру бағыттары бойынша білім беру саласындағы уәкілетті органға ведомстволық бағынысты ұйымдар білім беру саласындағы уәкілетті органға тиісті бағыттар бойынша республикалық конкурстардың, олимпиадалар мен жарыстардың тізбелерін қосымша ұсына алады. Көрсетілген тізбелер тиісті бейіндегі білім беру ұйымдарының педагогтері мен білім алушыларының (тәрбиеленушілерінің) қатысу дәлелдерін қарау кезінде қолданылады.
Қосымша білім беру ұйымдарының педагогтері үшін «Білім алушылардың концерттерге, байқауларға, көрмелерге, акцияларға, челлендждерге, конференцияларға және өзге де іс-шараларға қатысуы» көрсеткіші бойынша растаушы құжаттар ретінде білім алушылардың (тәрбиеленушілердің) және педагогтердің тізімі көрсетілген бұйрық (бұйрықтың көшірмесі) немесе білім беру ұйымының анықтамасы, сондай-ақ ресми интернет-ресурстарда, бұқаралық ақпарат құралдарында немесе әлеуметтік желілерде орналастырылған іс-шараны өткізу туралы ақпараттық материалдарға сілтемелер ұсынылады.
Тәлімгерлер, педагог-ұйымдастырушылар – алғашқы әскери және технологиялық дайындық мұғалімдері, педагог-ұйымдастырушылар, педагог-ассистенттер, педагог-психологтер, психологтер, әлеуметтік педагогтер; мүмкіндігі шектеулі балалармен жұмыс істейтін педагогтер; педагог-кәсіптік бағдар берушілер, түзеу мекемелері жанындағы білім беру ұйымдарының педагогтері білім алушылардың (тәрбиеленушілердің) конкурстарға, олимпиадаларға немесе жарыстарға қатысу дәлелдерін олар болған жағдайда ұсынады.

7.5. Педагогикалық тәжірибені жинақтау және тарату
«Тәжірибені жинақтау және тарату» өлшемшарты бойынша педагог сөз сөйлеу және іс-шаралар өткізу, шығармашылық, сараптамалық және жұмыс топтарына, әлеуметтік, ғылыми, зерттеу, волонтерлік және өзге де жобаларға, сондай-ақ қазылар алқасының жұмысына немесе төрешілікке қатысу дәлелдерін ұсынады.
Сөз сөйлеу және іс-шаралар өткізу
Білім беру ұйымы, аудандық/қалалық деңгейде білім бөлімі, облыстық деңгейде білім басқармасы, республикалық немесе халықаралық деңгейде білім беру саласындағы уәкілетті орган ұйымдастырған немесе келіскен іс-шаралар ескеріледі. Баяндамашы ретінде қатысу іс-шараның бағдарламасы қоса берілген білім беру ұйымының немесе тиісті білім беруді басқару органының хатымен немесе бұйрығымен расталады, сондай-ақ іс-шара материалдарына сілтеме ұсынылады.
Сондай-ақ Қазақстан Республикасы Білім және ғылым министрінің 
2016 жылғы 28 қаңтардағы № 95 бұйрығына сәйкес біліктілікті арттыру курстары (облыстық/республикалық деңгей) шеңберінде сөз сөйлеу ескеріледі. Дәлелдер: біліктілікті арттыру ұйымының бұйрығы, кемінде 
2 сағат көрсетілген кесте, сабақ материалдарына сілтеме (немесе бейнежазба). Бір білім беру бағдарламасы (лек/топ) шеңберінде 2 педагогтен аспайтын құрамда қатысуға жол беріледі. Бұл жағдайда сөз сөйлеуді қосымша келісу талап етілмейді, білім беру бағдарламасы білім беру саласындағы уәкілетті органмен келісілген бағдарламалар тізбесіне кіреді.
Шығармашылық, сараптамалық және жұмыс топтарына қатысу
Мәлімделген біліктілік санатына сәйкес деңгейдегі шығармашылық, сараптамалық және жұмыс топтарына қатысу ескеріледі: білім беру ұйымында («педагог-модератор», оның ішінде техникалық және кәсіптік, орта білімнен кейінгі білім беру ұйымдары үшін, сондай-ақ білім беру ұйымдарының арнайы педагогтері, арнайы білім беру ұйымдарының педагогтері және педагог-ассистенттер үшін), аудандық немесе қалалық білім бөлімі жанында («педагог-сарапшы»), облыстық білім басқармасы жанында («педагог-зерттеуші»), білім беру саласындағы уәкілетті орган жанында («педагог-шебер»).
Шығармашылық (сараптамалық, жұмыс) топ құрамында қатысу топтың құрамы мен қызмет бағыты көрсетілген білім беру ұйымының немесе тиісті білім беруді басқару органының бұйрығымен немесе ресми хатымен расталады.
Сондай-ақ тиісті деңгейдегі аттестаттау және конкурстық комиссиялардың құрамында қатысу ескеріледі.
Барлық деңгейдегі педагогтер үшін «Кітап оқитын ұлт» республикалық кітап оқу марафонына қатысудың дәлелі ретінде «Кітап оқитын ұлт» платформасында тіркелу скриншоты қарастырылады (https://reading-nation.kz/?directionId=2&lang=ru).
Жобаларға қатысу
Қатысу жобаны немесе волонтерлік қызметті іске асыратын ұйымның анықтамасымен расталады. Онда жобаның (іс-шараның) атауы, іске асыру кезеңі, қызмет бағыты, сондай-ақ жобаның іске асырылуын растайтын ақпараттық материалдарға сілтеме көрсетіледі. Анықтаманы білім беру ұйымы куәландырады.
Облыстық білім беру ұйымдарының педагогтерінен аудандық/қалалық деңгейдегі материалдарды ұсыну талап етілмейді, «педагог-сарапшы» біліктілік санатын беру (растау) кезінде педагогтің білім беру ұйымы деңгейіндегі қызметін растайтын материалдар ескеріледі. Республикалық білім беру ұйымдарының педагогтерінен аудандық/қалалық немесе облыстық деңгейдегі материалдарды ұсыну талап етілмейді, «педагог-сарапшы», «педагог-зерттеуші» біліктілік санаттарын беру (растау) кезінде педагогтің білім беру ұйымы деңгейіндегі қызметін растайтын материалдар ескеріледі.
«Оқулықтардың авторлығы (бірлескен авторлығы), үлгілік оқу бағдарламаларын әзірлеуге қатысу немесе үздіксіз педагогикалық өтілінің болуы» көрсеткіші Тәртіптің «Техникалық және кәсіптік, орта білімнен кейінгі білім беру ұйымдарының педагогтеріне қойылатын талаптар» атты 
3-параграфына сәйкес техникалық және кәсіптік, орта білімнен кейінгі білім беру ұйымдарының педагогтеріне «педагог-зерттеуші» және «педагог-шебер» біліктілік санаттарын беру кезінде де қолданылады.

7.6. Педагогтерді кәсіби қолдау және дамыту
«Педагогтерді кәсіби қолдау және дамыту» өлшемшарты бойынша ұйым басшысы бекіткен кәсіби қолдау жоспары ұсынылады. Жоспар педагогтің кәсіби дамуының нақты бағыттары бойынша жүйелі жұмысты көздеуі тиіс және тоқсанға немесе жартыжылдыққа әзірленуі мүмкін. Жоспарда кәсіби дамуға бағытталған қолдау көрсетуші және қолдау көрсетілетін педагогтердің бірлескен іс-қимылдары көрсетіледі.
Жекелеген іс-шараға (семинарға, конкурсқа және т.б.) дайындық кезінде бір реттік көмек көрсету кәсіби қолдауға жатпайды.
Кәсіби қолдаудың нәтижелілігін растау ретінде педагогтің таңдауы бойынша қолдау көрсетілетін педагогтің іс-шаралары мен қызметінің нәтижелеріне сілтеме, оның ішінде пікірлер, семинарларда сөз сөйлеу материалдары немесе бейнедәлелдер, немесе іс-шараларға қатысу сертификаттары ұсынылады.
Кәсіби қолдау педагогикалық өтіліне қарамастан, қызметін жаңадан бастаған педагогке, сондай-ақ біліктілік санаты аттестатталатын педагог мәлімдеген біліктілік санатынан төмен педагогке көрсетіледі.

7.7. Тәрбие жұмысын ұйымдастыру
Педагог аттестаттау кезеңінде «Адал азамат» біртұтас тәрбие бағдарламасының құндылықтарын іске асыруға бағытталған 5 іс-шараның өткізілгенін растайтын бақылау парақтарын ұсынады. Іс-шараны өткізудің ұзақтығын, нысаны мен форматын педагог өзі айқындайды.
Тәрбиелік іс-шаралардың өткізілгені білім беру ұйымының педагогтері, басшысының орынбасарлары, басшылары мен әдіскерлері қатарынан бақылаушылар толтыратын бақылау парақтарымен расталады.
Орта білім беру, техникалық және кәсіптік, орта білімнен кейінгі білім беру ұйымдарының, арнайы білім беру ұйымдарының, сондай-ақ жетім балалар мен ата-анасының қамқорлығынсыз қалған балаларға арналған білім беру ұйымдарының педагогтері үшін тәрбиелік іс-шараны бақылау парағы Тәртіптің 5-қосымшасына сәйкес жеке нысан бойынша ресімделеді.
Мектепке дейінгі және қосымша білім беру ұйымдарының педагогтері үшін тиісінше ұйымдастырылған іс-әрекет пен оқу сабағын бақылауға арналған бақылау парақтарының нысандары қолданылады.
Біліктілік санаттарын беруге үміткер мектепке дейінгі ұйымдардың педагогтері үшін тәрбиелік іс-шаралардың бірі ата-аналарды (заңды өкілдерді) тарта отырып, мәлімделген біліктілік санатына қойылатын талаптарға сәйкес деңгейде өткізіледі. Аудандық (қалалық), облыстық және республикалық деңгейде іс-шараны өткізу туралы ақпаратты мектепке дейінгі білім беру ұйымы оның өткізілетін күні мен нысанын, оның ішінде онлайн-форматта өткізілетінін көрсете отырып, ауданның (қаланың) білім бөліміне, облыстың, республикалық маңызы бар қаланың немесе астананың білім басқармасына жібереді.
Педагог-ассистенттерден, психологиялық-медициналық-педагогикалық консультациялардың педагогтерінен, концертмейстерлерден сабақтан тыс іс-шараларды өткізу дәлелдерін ұсыну талап етілмейді.

7.8. Педагогтердің жекелеген лауазымдары
Педагог-кәсіптік бағдар берушілердің, әлеуметтік педагогтердің, жатақханалар мен интернаттық ұйымдар тәрбиешілерінің кәсіби цифрлық бейіндері олар педагогикалық қызметін жүзеге асыратын білім беру ұйымының тиісті түріндегі педагогтердің кәсіби цифрлық бейіндеріне қойылатын талаптарға сәйкес қалыптастырылады.
Педагог-психологтер «Психологиялық-педагогикалық қолдау мен профилактикалық жұмыстың тиімділігі» өлшемшарты бойынша дәлелдер ретінде мынадай бағыттар бойынша талдамалық анықтамаларды ұсынады:
•	білім беру ұйымы деңгейінде білім алушылармен (тәрбиеленушілермен) жүргізілген жұмыс қорытындылары бойынша буллинг, аутодеструктивті мінез-құлық және құқық бұзушылық тәуекелдерінің төмендеуі;
•	психологиялық қолдауға мұқтаж ата-аналарды қамту және жүргізілген жұмыстың нәтижелері.
Талдамалық анықтамада өткізілген іс-шаралар, олардың мазмұны, мерзімдері, білім алушыларды (тәрбиеленушілерді) және ата-аналарды қамту, жұмыстың сандық және сапалық нәтижелері туралы мәліметтерді көрсету ұсынылады.
Анықтамада педагог-психологтің кәсіби қызметі шеңберінде қолданылатын сауалнама жүргізудің, диагностикалық рәсімдердің, фокус-топтардың және психологиялық жай-күй мен әлеуметтік тәуекелдерді зерделеудің өзге де әдістерінің жинақталған нәтижелері де ұсынылуы мүмкін.
Ата-аналармен жұмыс бағыты бойынша психологиялық қолдауға мұқтаж ата-аналардың санын, қолдаумен қамтылған ата-аналардың санын, жұмыс нысандары мен нәтижелерін көрсету ұсынылады.
Мәліметтер Қазақстан Республикасының дербес деректер және оларды қорғау туралы заңнамасының талаптары сақтала отырып ұсынылады.

